題大光寺詩
作者：史堯弼
朝代：宋

paragraphs: 百轉細落修蛇蟠，兩間螺髻巉青巒，其下碧澗流清寒。
天旋路盡不復去，環爲絕嶂凌空攢。
傖儜左右更折旋，攝伏犀虎蹲猊狻。
忽然覆釜落山趾，化出寶宇中平寬。
石床曩事知有無，猖狂欲往心渺漫。
空憶盛時元壯觀，鳴鐘擊鼓侵雲端。
天魔禠魄不敢干，那知劫災須臾間。
淒涼瓦礫荒叢菅，但存四壁空青山。
興亡一去寧復還，獨遣道者身苦難。
我喟而作坐長歎，乞爲白雲千歲閑。